
	Αφιέρωμα στο κυπριακό περιοδικό

Τεχνών και Πολιτισμού

ΔΙΟΡΑΜΑ
στο Σπίτι της Κύπρου

Με τη συμπλήρωση 5 χρόνων παρουσίας του στα Γράμματα και τις Τέχνες διοργανώθηκε, την Πέμπτη 23 Ιανουαρίου 2020,  στο Σπίτι της Κύπρου, εκδήλωση για το διμηνιαίο κυπριακό περιοδικό Τεχνών και Πολιτισμού «ΔΙΟΡΑΜΑ».

«Το Διόραμα έχει μια αξιοσημείωτη παρουσία στην πνευματική ζωή, όχι μόνο στην Κύπρο αλλά και την Ελλάδα, προβάλλοντας με τρόπο ουσιαστικό και καίριο την πνευματική και πολιτιστική παραγωγή της Κύπρου και της Ελλάδας» ανέφερε η Μορφωτική Σύμβουλος δρ Νάντια Στυλιανού καλωσορίζοντας, στο Σπίτι της Κύπρου, τους παρευρισκόμενους και τους ομιλητές. 

Για το περιοδικό μίλησαν ο Ομότιμος Καθηγητής του Ιονίου Πανεπιστημίου κ. Θεοδόσης Πυλαρινός, ο ποιητής, βιβλιογράφος κ. Δημήτρης Δασκαλόπουλος και η Διδάκτωρ Φιλολογίας, Κριτικός βιβλίου, θεάτρου και μουσικής κ. Ανθούλα Δανιήλ. Οι ομιλητές μίλησαν για την υψηλή ποιότητα του περιοδικού, αναφέρθηκαν στην ποικιλία της ύλης του που είναι αφιερωμένη σε όλους τους τομείς της τέχνης και των γραμμάτων, με πληθώρα θεμάτων, ευρεία γκάμα ενδιαφερόντων και ένα πολύ μεγάλο επιτελείο συνεργατών. Εξήραν την προσεγμένη επιλογή των θεμάτων και την ποιοτική ενημέρωση που προσφέρει στο αναγνωστικό κοινό. 
Η εκδήλωση ολοκληρώθηκε με την αντιφώνηση του εκδότη και επιμελητή του περιοδικού κ. Ανδρέα Χατζηθωμά ο οποίος εξέφρασε στους συνεργάτες του τις ευχαριστίες και ευγνωμοσύνη του, για την στήριξη στο πολύμοχθο και δύσκολο έργο της έκδοσης.   

